Candidatura acestuia a întrunit 306 voturi "pentru" şi două voturi "împotrivă", în condiţiile în care Legea 35/1997 privind organizarea şi funcţionarea instituţiei Avocatul Poporului prevede că e numit ca Avocat al Poporului candidatul care a întrunit cel mai mare număr de voturi ale deputaţilor şi senatorilor prezenţi.

Ciorbea a fost propus pentru această funcţie de grupurile parlamentare ale PSD din Parlament. Mandatul său va fi de cinci ani de la data numirii, putând fi reînnoit o singură dată.

Membrii Comisiilor juridice din Senat şi Camera Deputaţilor au avizat, luni, în şedinţă comună, candidatura lui Victor Ciorbea pentru funcţia de Avocat al Poporului.

După votul cu bile, liderul deputaţilor PDL, Tinel Gheorghe, a anunţat în plen că "din numărarea paralelă a prezenţei celor care au votat reieşe că nu este cvorum pentru validarea candidaturii" lui Victor Ciorbea în funcţia de Avocat al Poporului.

În replică, preşedintele Senatului, Călin Popescu Tăriceanu, i-a spus acestuia că în timpul votului nu s-a făcut nicio numărătoare. "Domnule deputat, eu nu am auzit nicio numărătoare a voturilor. Nu vă pripiţi", i-a cerut el democrat-liberalului.